अध्यापन के अपने मुख्यकर्म क्षेत्र से सेवानिवृत्त होने जा रहे शंभुनाथ जी से उपजे शून्य को कोलकाता का शिक्षाजगत किस रूप में लेगा नहीं जानता क्योंकि न तो मैंने मुझे कभी उनकी कक्षा में बैठ कर पढऩे का अवसर मिला, न पढ़ाते देखने का। नागपुर से एमए करके ही आया था और उनसे परिचय के पूर्व ही मैं डॉ.इलारानी सिंह के निर्देशन में पीएच.-डी के लिए शोध का रजिस्ट्रेशन करा चुका था। लेकिन विश्वविद्यालय में प्राध्यापकों के कक्ष में उनके साथ पचासों दफा बैठक कर गपशप करने और लिखने-पढऩे की बातें करने का अवसर पर अवश्य मिला है। उनसे मिलने की ललक इसलिए बनी रहती थी कि मैं लेखन की दुनिया में कोलकाता आने से पहले काफी पहले आ चुका था और लेखन की नयी दुनिया में शंभुनाथ जी का अच्छा खासा दखल था। नयी रचनाशीलता में उनका हस्तक्षेप जीवंत व महत्वपूर्ण माना जाता था। उनके सम्पादन में समकालीन 'सृजन पत्रिका' उन्हीं दिनों निकलनी शुरू हुई थी। इसी बीच एक साप्ताहिक पत्र 'समकालीन संचेतना' से जुड़े तो उन्होंने कुछ युवाओं को भी उससे जोड़ा तो उस सम्पादकीय टीम में मैं भी था। उनकी करीबी से मैंने जाना कि साहित्य की दुनिया से जुडऩे वालों को साहित्येतर से उतना ही जुडऩा होना चाहिए वरना समझ एकांगी बनी रहती है। 12-15 महीने में उस टीम में रहा। उनके घर भी कई बार जाना हुआ। उनकी बातचीत और व्यवहार में एक चुम्बकीय आत्मीयता मैंने हमेशा महसूस की है। और वह खिंचाव जो हर मुलाकात के बाद अगली मुलाकात के लिए पैदा होता रहता है। 25-30 साल पुराने सम्पर्क उनसे रहा है और इस अवधि में विभिन्न साहित्यिक आयोजनों में हमारी सहभागिता भी हुई है। उनके लिए मंच और सामान्य जीवन में होने वाली बातचीत में कोई पार्थक्य नहीं। वे दोनों स्थान पर अपनी बातचीत को स्पष्ट करने के लिए कोई किस्सा, कोई प्रसंग सुना सकते हैं और फिर बात को लेकर जाकर किसी सूत्र में बांध सकते हैं। उनकी बातचीत में हर थोड़े अंतराल में सूक्तियां गढ़ते चलते हैं और सूक्ति तक पहुंचकर वे उसकी नये सिरे से व्याख्या भी कर सकते हैं। अपनी ही बातचीत में अनायास सूक्तियों को पा लेना या एक नयी कौंध, सोच की एक नयी दिशा, नया बिन्दु, नया प्रस्थान स्वयं उनके लिए भी वैसा ही आह्लादकारी होता है जैसा दूसरों के लिए भी।